
				INGURUMEN, LURRALDE PLANGINTZA ETA ETXEBIZITZA SAILA

				2037

				67/2019 DEKRETUA, apirilaren 16koa zeinaren bidez urgentziako deklaratzen baita Bilbao Bizkaia Ur Partzuergoak, nahitaez desjabetzeko, honako eskubide eta ondasun hauek okupatzea: Erandion dagoen Goierriko edateko ura biltegiratzeko tanga eraberritzeko proiektua burutzeko behar diren ondasunak eta eskubideak (Erandio).

				Bilbao Bizkaia Ur Partzuergoak, «Erandion dagoen Goierriko edateko ura biltegiratzeko tanga eraberritzea» proiektuaren espedientea formalki onartu eta gero, proiektua gauzatzeko lur guztiak erabiltzeko beharra adierazi zuen.

				2018ko azaroaren 14an, Bilbao Bizkaia Ur Partzuergoak nahitaezko desjabetze-espedientea hastea eta ondasunen eta eskubideen zerrenda jendaurrean jartzea erabaki zuen, hamabost eguneko epean, prentsan eta 2018ko azaroaren 29ko Bizkaiko Aldizkari Ofizialean (230. zk.). Geroago, 2019ko urtarrilaren 16an egindako bilkuran, Bilbao Bizkaia Ur Partzuergoak Eusko Jaurlaritzari proiektuak eragiten dituen eskubideak eta ondasunak okupatzeko premiazkotasunaren adierazpena eskatzea erabaki zuen, Nahitaezko Desjabetzearen Legearen 52. artikuluan ezarritakoa betetzeko.

				Urgentziaz okupatu beharreko ondasunak eta eskubideak zehaztuta eta banakatuta agertzen dira dosierrean jasotako zerrendan, identifikazioak egiteko datu askirekin agertu ere. Zerrenda hori jendaurrean jarri zen egoki zenean, eta ez zen alegaziorik aurkeztu, administrazio-espedientean adierazten denez.

				Zerbitzu teknikoek ikusi dutenez, ez dago espedientea izapidetzeko inolako hirigintza-oztoporik.

				Ondasun eta eskubide horiek okupatzea luzaezintzat jotzen da, honako arrazoi hauengatik:

				Goierriko tangaren kontserbazio egoera txarra da. Horrek hainbat egokitze lan zehatz egitea eskatzen du. Beharrezkoa da ere tangaren perimetroko itxiera egitea, horren inguruko gunean hondakinak isurtzea ekiditeko.

				Bestalde, gertuko urbanizazio baten eraikuntzaren ondorioz, tangaren hustubidea itxi egin da. Horrek aipatutako urbanizazioko zenbait sotoren urpetzea eragiten du, tangaren arintze momentuetan eta bera hustu behar denean.

				Adierazitako gabeziak konpondu beharra dela eta, ezinbestekoa da proiektuak jasotako lanak egitea.

				Euskal Autonomia Erkidegoko Lurralde Antolamenduari buruzko maiatzaren 31ko 4/1990 Legearen 26.1.f) artikuluan xedatzen denez, Eusko Jaurlaritzari dagokio: nahitaez desjabetu beharreko ondasunak eta eskubideak urgentziaz okupatu behar direla deklaratzea, nahitaezko desjabetzeak honako hauek hartzen dituenean: burutze-unitate osoak, lurraldearen hirigintza-antolaketari dagozkion sistema orokorrak edo antolaketa horren elementuren bat eta hiri-lurzoruan egin beharreko banakako jarduketak. Goian aipatutako lege horrek 26.2 artikuluan ezarritakoaren arabera, lurralde-antolamenduaren eskumenak dituen sailburuari zegokion horretarako proposamena aurkeztea Gobernu Kontseiluari.

				Hori dela eta, Ingurumen, Lurralde Plangintza eta Etxebizitzako sailburuak proposaturik, Gobernu Kontseiluak, 2019ko apirilaren 16ko bilkuran gaia aztertu ondoren, honako hau

				XEDATZEN DUT:

				Artikulu bakarra.– Nahitaezko Desjabetzeari buruzko Legearen 52. artikuluan eta Euskal Herriko Lurralde Antolakuntzari buruzko Legearen 26. artikuluan xedatutakoari jarraituz, nahitaez desjabetzeko, «Erandion dagoen Goierriko edateko ura biltegiratzeko tanga eraberritzea» proiektua burutzeko beharrezkoak diren ondasun eta eskubideak Bilbao Bizkaia Ur Partzuergoak urgentziaz okupatu beharrekoak direla deklaratzea. Berariaz hasarazitako espedientean jasotako zerrendan daude zehaztu eta banakatuta ondasun eta eskubide horiek.

				AZKEN XEDAPENA

				Dekretu honek amaiera ematen dio administrazio-bideari, eta, beronen aurka, aurretiaz berraztertze-errekurtsoa jar dakioke Gobernu Kontseiluari, hilabeteko epean, edo, bestela, zuzenean, administrazioarekiko auzi-errekurtsoa Euskal Autonomia Erkidegoko Auzitegi Nagusiko Administrazioarekiko Auzien Salan, bi hilabeteko epean. Epeok dekretu hau argitaratu eta hurrengo egunean hasiko dira.

				Vitoria-Gasteizen, 2019ko apirilaren 16an.

				Lehendakaria,

				IÑIGO URKULLU RENTERIA.

				Ingurumen, Lurralde Plangintza eta Etxebizitzako sailburua,

				IGNACIO MARÍA ARRIOLA LÓPEZ.

